Díjnyertes autóverseny-szimulátor segíti a betegeket, hogy a Ford Adapta technológiáit használva újra autóba ülhessenek

Egy súlyos baleset után a gerincsérülést szenvedett emberek hosszú ideig tartó fizikoterápiára szorulnak. Ugyanakkor arról a pszichés félelemről sem szabad megfeledkezni, ami akkor ébred bennük, amikor újra autót kell vezetniük.

Mindkét problémára megoldást kínálhat, hogy a spanyolországi Toledóban működő Országos Végtagbénulási Kórházban elkezdték használni azt a díjnyertes simracing-szimulátort, amit közös munkájával alkotott meg a Ford Spain, a Fundación ONCE, a Team Fordzilla és a Hi-Speed Simulators.

A szimulált autókat ugyanazokkal a technológiákkal lehet irányítani, amelyeket a Ford Adapta is használ (ez egy spanyolországi program a fogyatékkal élő emberek járműveinek átalakítására), így a rendszer nemcsak abban segít, hogy a betegek a virtuális utazásokon keresztül magabiztosabban térjenek vissza az autózáshoz, hanem abban is, megtanulják a módosított kezelőszervek használatát.

Ilyen például a módosított kormánykerék, amivel pedálok nélkül lehet gyorsítani és fékezni. Ez a megoldás igencsak szokatlan a legtöbb vezető számára, de ha a biztonságos virtuális térben megszokják a működését, azzal olyan magabiztosságra tehetnek szert, ami majd a való világban is segít újra a volán mögé ülni.

A szimulátor mostantól az Országos Végtagbénulási Kórház állandó rehabilitációs eszköze lesz, amellyel a gerincsérülést szenvedett emberek fizikailag és mentálisan is felkészülhetnek arra, hogy újra autózzanak.

**Mustang Mach-E Ford Adapta**

Az év elején a Ford Spain elnök-vezérigazgatója, Jesús Alonso a toledói kórházban mutatta be a Mustang Mach-E Adapta modellt, vagyis a Ford első olyan elektromos autóját, amit kifejezetten a mozgáskorlátozottak számára terveztek. Ugyanezen az eseményen próbálhatták ki a betegek először a Ford Adapta szimulátort is, amelynek használatát a Team Fordzilla egyik sztárja, José Iglesisas mutatta be, bevezetve az érdeklődőket a virtuális autózás és a simracing világába. A szimulátor ugyanolyan kezelőszervekkel használható, mint a módosított Mustang Mach-E, sőt a szimulátor képernyőjén megjelenő műszerfal is megegyezik az autó valódi kijelzőivel, hogy az emberek a lehető legkisebb zökkenővel ülhessenek majd át a virtuális járműből a valódi autóba.

**Országos Végtagbénulási Kórház**

A Végtagbénulási Kórházat 1974-ben nyitották meg Toledóban, hogy országos referencia-központként működjön a gerincvelő-sérülésekkel kapcsolatos szakellátás, kutatás és továbbképzés területén. A kezelések mellett a kórház számos olyan kezdeményezésen és projekten is dolgozik, amelyek célja, hogy a fogyatékkal élő emberek teljes egészében visszailleszkedjenek a megszokott életükbe – legyen szó akár a sportról, a közösségi életről, a munkahelyről vagy a családról.

**Idézetek**

“Nagyon büszkék vagyunk együttműködésünkre a Toledói Kórházzal és a Fundación ONCE alapítvánnyal. Biztosak vagyunk benne, hogy az általuk kezelt emberek az új Ford Adapta technológiák szimulációja révén mind fizikailag, mint mentálisan felkészültebbek lesznek arra, hogy újra autót vezessenek.”

*Jesús Alonso, a Ford Spain elnök-vezérigazgatója*

“A Ford Adaptának köszönhetően már eddig is kapcsolatba kerülhettünk a fogyatékkal élő emberekkel. A Team Fordzilla módosított szimulátorával mostantól már a felépülésük folyamatában is aktívan részt vehetünk.”

*José Iglesias, Team Fordzilla*

**Linkek**

* YouTube: <https://youtu.be/rDuXs4qvlSo>
* Kapcsolódó blogbejegyzések:
  + Szimulátor díj: <https://fordeurope.blogspot.com/2023/02/team-fordzilla-adapted-simulator-wins-aster-award.html>
  + Módosított Mustang Mach-E: <https://fordeurope.blogspot.com/2022/12/ford-adapta-mustang-mach-e-spain.html>

# # #

További információ: [Ford Motor Company](http://www.ford.com) és [Ford Európa](http://www.ford.co.uk)

